*Tämä artikkeli kertoo Homma-nimisestä verkkoyhteisöstä. Muista merkityksistä kerrotaan täsmennyssivulla.*

**Homma** tai **Hommaforum** on suomalainen maahanmuuttoon kriittisesti suhtautuvien keskustelupalsta, jota pitää toiminnassa Homma ry.

Sivuston perustivat joulukuussa 2008 maahanmuuttokriittisen poliitikon Jussi Halla-ahon *Scripta*-blogin vieraskirjan aktiivit. Yhteisö oli syntynyt vuonna 2005 perustetun vieraskirjan ympärille vuosien varrella. Homma kasvoi nopeasti ja jätti varjoonsa muun muassa Suomen Sisun keskustelupalstan. Kolmasosa Perussuomalaisten eduskuntavaaleissa 2011 neljästäkymmenestä sisäänvalituista kansanedustajista olivat toimineet joko Suomen Sisussa tai Hommaforumilla.

Homman keskustelupalstalla on yli kolme miljoonaa viestiä ja 11 000 rekisteröitynyttä käyttäjää (maaliskuu 2021).

Vuonna 2013 ilmestyneessä kirjassa *Sosiaalisen median lyhyt historia* kuvaillaan Hommaforumin saaneen kyseenalaista huomiota puheenvuoroilla, jotka rikkovat hyvän maun rajoja. Puolustajien mukaan palstalla keskustellaan pääasiassa asiallisesti, arvostelijoiden mielestä palstan tarkoitus on oikeuttaa rasismia ja levittää vihaa maahanmuuttajia kohtaan.

Oikeusministeriön raportin mukaan syys- ja lokakuussa 2020 kirjoitetuista Hommaforumin viesteistä arviolta 8,7% oli vihapuhetta.

Toiminta
--------

Vuoden 2009 europarlamenttivaalien aikoihin Hommaforumilla järjestettiin ehdokkaiden Kai Pöntinen (kok.), Sampo Terho (PS), Freddy van Wonterghem (PS), Anna Mikkola (vas.), Sari Essayah (KD) ja Jyrki Kasvi (vihr.) vaalitentit. Terho kiitti Euroopan parlamentin varajäseneksi pääsystä palstan käyttäjiä, ja *Aamulehti* arvioi Terhon tuen pohjan tulleen Hommaforumilta. Hommaforum on tentannut myös Jussi Halla-ahoa, Piraattipuolueen puheenjohtaja Pasi Palmulehtoa, vähemmistövaltuutettu Johanna Suurpäätä ja kansanedustaja Arto Satosta (kok.). *Helsingin Sanomien* Kuukausiliite haastatteli maahanmuutto- ja eurooppaministeri Astrid Thorsia alkuvuodesta 2010 kysymyksin, jotka Hommaforumin käyttäjiä oli pyydetty laatimaan.

Hommaforumilla syntyi vuoden 2009 aikana Muutos 2011 -niminen puolue, joka asetti ehdokkaita ensi kertaa eduskuntavaaleissa 2011. Palstalla muun muassa hiottiin sen puolueohjelma.

Yhteisön aktiivit ovat järjestäneet tapaamisia eri puolilla maata. Palstan käyttäjät myös keräävät maahanmuuttoon liittyviä uutisia ja kuvaavat videoita poliittisista tapahtumista. Hommaforumilaiset ovat myöntäneet yli 175 000 Yhdysvaltain dollarin edestä mikroluottoa kehitysmaiden yrittäjille internet-sivusto Kivan kautta.

Vuoden 2010 alussa Hommassa kerätyillä varoilla teetettiin Taloustutkimuksella suomalaisten maahanmuuttokantoja kartoittanut mielipidetutkimus.

Heinäkuussa 2010 Muutos 2011 -puolueen puheenjohtajan Juha Mäki-Ketelän ilmoitettua erostaan Hommaforum suljettiin noin 12 tunnin ajaksi keskustelun käytyä liian kiivaaksi ja henkilöönkäyväksi. 24. heinäkuuta 2011 foorumi suljettiin päiväksi Norjan joukkomurhien synnyttämän kiivaan keskustelun seurauksena.

Tammikuussa 2012 Hommaforumin presidenttiehdokastenttiin osallistuivat Timo Soini, Eva Biaudet, Sari Essayah, Paavo Väyrynen ja Pekka Haavisto.*lähde?*

Vuonna 2012 Hommaforumista tehtiin ilmoitus poliisille. Ilmoitus koski kommentteja, joissa käsiteltiin 15-vuotiaan tytön saamaa palkintoa rasisminvastaisesta kirjoittelusta. Palkinnon oli antanut Punaisen ristin piirijärjestö. Hommaforumilla uutinen käynnisti pilkallisen nimimerkkikirjoittelun, jossa tytön väitettiin olevan aivopesty ja hänen läheisiään kutsuttiin hyväksikäyttäjiksi. Asiaa vaadittiin tutkimaan törkeänä kunnianloukkauksena ja yleisen syyttäjän alaisena rikoksena, koska rikos on tapahtunut joukkotiedotusvälinettä käyttäen ja yleinen etu vaatii syytteen nostamista. Kyseessä on hänen mielestään alaikäiseen kohdistunut sananvapautta ja kunniaa loukkaava rikos. Tutkintapyynnöstä tehtyä uutista kommentoitiin palstalla muun muassa ammattiloukkaantujien tavoitteena sekä hyökkäyksenä palstaa vastaan.

Heinäkuussa 2016 Hommaforum-keskustelupalsta joutui palvelunestohyökkäyksen kohteeksi lähes viikon ajan. Hommaforumin tukiyhdistys teki asiasta rikosilmoituksen.

Hommaforumia on pidetty yhtenä tekijänä perussuomalaisten hajoamiseen johtaneessa puoluekokouksessa kesäkuussa 2017. Hommaforumilla käytiin laajaa keskustelua Jussi Halla-ahon tukemisesta puheenjohtajavaaleissa.

Hommasta sanottua
-----------------

Hommaforum.orgin etusivu syyskuussa 2009.
Tiedotusvälineissä Hommaa on toisinaan nimitetty Jussi Halla-ahon kannattajien sivustoksi.

*Helsingin Sanomien* toimittaja Miska Rantanen kirjoitti vuonna 2008, että keskustelua maahanmuuttopolitiikasta ovat vaikeuttaneet asiattomat törkykirjoitukset. Hänen mukaansa Homma-palstalla on paikoitellen aitoa yritystä vuoropuheluun, "mutta sielläkin pari möläyttelijää riittää hapattamaan ison osan maitoa".

*Aamulehden* toimittaja Toni Viljanmaa kirjoitti vuonna 2009 "erityisesti politiikan harmauteen kyllästyneet nuoret aikuiset" ovat kokoontuneet verkossa "yhden tabuna pidetyn asian eli maahanmuuton ympärille". "Tekeminen perustuu ryhmän omalle innostukselle, ei ylhäältä määrätylle toiminnalle, kuten puolueissa yleensä." Viljanmaan mukaan Homma on myös kehitysaskel Suomen Sisusta, jonka verkkosivut olivat hänen mukaansa paikoitellen avoimen rasistisia. "Aihepiiri on säilynyt samana. Vääränlainen maahanmuutto on yhteiskunnan suurin syöpä." Viljanmaan mielestä tärkeän kriittisen keskustelun vaarana on yksiviivainen lauma-ajattelu ja luisuminen näkemään ulkopuolisten salaliittoa kaikkialla.

Hommaforumille keskustelutilaisuuteen kutsuttu vähemmistövaltuutettu Johanna Suurpää mainitsi vuonna 2009 seuranneensa palstaa jonkin verran ja että "varsinaiset [hänelle tulleet] kantelut ovat koskeneet muita palstoja" kuin Hommaforumia.

Hommaforumille keskustelutilaisuuteen vuonna 2009 kutsuttu Piraattipuolueen puheenjohtaja Pasi Palmulehto kertoi pitävänsä Hommaforumia tarpeellisena, koska "muutoin maahanmuuttokriittinen keskustelu jää vain päännyökyttäjien käsiin".

Hommaforumin keskusteluketjuja tutkinut Ihmisoikeusliiton yhdenvertaisuuden asiantuntija Milla Aaltonen ei vuonna 2009 halunnut leimata foorumia rasistiseksi, "vaikka joukkoon mahtuu monenlaisia kirjoituksia". Hänen mukaansa "keskustelu [foorumilla] on kohtuullisen laadukasta. Aitoa dialogia sivuilta ei kuitenkaan löydy, koska samanmielisten keskustelu näyttää hallitsevan kirjoittelua". Aaltosen mielestä Hommaforum on yksi niistä viestimistä, joita maahanmuuton kanssa työskentelevien kannattaa seurata.

Vuonna 2010 ilmestyi kirja *Mitä Jussi Halla-aho tarkoittaa?*, jonka artikkelissa Mike Pohjola kirjoittaa Hommafoorumin keskustelutyylistä. Pohjola kirjoittaa palstalla olevan satoja viestiketjuja, joissa jotakuta maahanmuuttomyönteiseksi koettua henkilöä haukutaan ja oman puolen edustajiksi miellettyjä kehutaan. Monet palstan jäsenet kokevat vastustajikseen "hyysäävät kukkahattutädit" sekä "vihervasemmistolaiset stalinistit". Pohjolan mukaan palstan slangia oppiakseen joutuu omaksumaan tietyn ajattelutavan ja tätä kautta "initioidutaan" maahanmuuttokriitikoksi. Esimerkiksi ’maahanmuuttokriittinen’ on Pohjolan mukaan etupäässä kiertoilmaus rasismille. ’Poliittiseen eliittiin’ kuuluu kuka tahansa päättäjä, joka ei jaa hommalaisten käsitystä maahanmuutosta. ’Vihervasemmistolaiseen mediaan’ kuuluvat käytännössä kaikki valtaviestimet.

Jussi Förbom julkaisi vuonna 2010 pamfletin *Hallan vaara. Merkintöjä maahanmuuton puhetavoista*. Förbomin mukaan Hommafoorumin osallistujat tarttuvat maahanmuuttomyönteiseksi luokittelemiinsa puheenvuoroihin ja "listivät, paloittelevat ja pureskelevat kappaleiksi niiden esittäjän ja esittävät tämän jälkeen uhkauksia muille samalla tavoin ajatteleville." Förbomin mukaan tässä "on kyse hiljaiseksi pakottamisesta, puheoikeuden kieltämisestä, äänettömäksi ja pelokkaaksi uhkailusta".

Suomen Kommunistinen Puolue ei osallistunut Hommaforumin vaalikoneeseen vuonna 2011. SKP:n puheenjohtajan Yrjö Hakasen mukaan Hommafoorumin keskeisiin toimijoihin kuuluvat samat ryhmät, jotka ovat kieltäytyneet allekirjoittamasta Euroopan puolueiden rasisminvastaista peruskirjaa. Hakasen mukaan peruskirjan allekirjoittaneet puolueet ovat sitoutuneet kieltäytymään yhteistyöstä sellaisten poliittisten ryhmien kanssa, jotka levittävät näkemyksiä, joilla lietsotaan rasistisia ennakkoluuloja tai vihamielisyyttä muita kansallisia ryhmiä kohtaan. "Hommaforum julkaisee jatkuvasti kirjoituksia, joissa levitetään vihamielisiä asenteita maahanmuuttajia ja muita kulttuureja kohtaan sekä lietsotaan vastakkainasettelua ’suomalaisten’ ja muiden, erityisesti pakolaisten kesken."

Tanja Aitamurron, Taneli Heikan, Petteri Kilpisen ja Matti Posion vuonna 2011 julkaisema *Uusi kultakausi* -pamfletti nostaa Homman esikuvaksi avoimuudelle, johon tulee suhtautua esimerkkinä vakavasta muutoksesta kansalaiskeskustelussa, ei suinkaan uhkana. Kirjoittajien mukaan Hommaforumin kautta varsin pieni painostusryhmä onnistui muuttamaan vuoden 2011 eduskuntavaalien keskustelun asialistan. Pamfletin mukaan Homma on ensimmäinen nuoria miehiä elähdyttävä liike vihreiden syntymän jälkeen. "Debatti on ärhäkkää, toisinaan asiaan paneutuvaa, mutta usein myös vastustajia kohtaan henkilöön käyvää ja aggressiivista."

Suojelupoliisin ja puolustusministeriön yhteistyönä 2011 julkaistussa teoksessa *Suomi, terrorismi, Supo* luokitteli Turun yliopiston Konfliktien ja terrorismin tutkimusryhmässä työskentelevä ääriliikkeiden tutkija Thomas Jokinen myös Hommaforumin erääksi "islamvastaisen diskurssin" tärkeimmäksi välittäjäksi Suomessa, yhdessä muun muassa Jussi Halla-ahon kirjoitusten kanssa.

Johanna Korhonen kirjoitti vuonna 2013 julkaistussa pamfletissa *Kymmenen polkua populismiin*, että miesten aseman huononemisella ja maahanmuuttajavastaisuudella on yhteys. Osa miehistä kokee voimaantumista verkon poliittisissa keskusteluissa, muun muassa Hommaforumilla.

Lasse Garoff kirjoitti Ny Tid-aikakausilehden kolumnissa vuonna 2015: "Hommaforum osallistuu sitkeiden epätodenmukaisuuksien levittämisessä monikulttuurillisuuden vaaroista, mikä merkittävästi vahingoittaa Suomen yhteiskunnallista keskustelua. Jos Turkkila (perustaja) on sanansa mittainen, on aika siirtyä tuumaista toimeen ja siistiä forumia. Hän voisi aloittaa anonyymin osallistumisen estämisellä. Ero anonyymien nettiforumien ja aidon julkisuuden välillä, on julkisuuden tuoma pakko vastuun kantamisesta omista sanomisistaan. Tällainen vastuu pelottaa tiettyjä ihmisiä. On huomionarvoista, miten usein juuri perussuomalaiset poliitikot antavat hirvittäviä lausuntoja netissä, ja välittömästi peruvat sanojaan, kun perinteinen media vaatii selityksiä."

Lähteet
-------

* Hytönen, Ville (toim.): *Mitä Jussi Halla-aho tarkoittaa?*. Turku: Savukeidas, 2010. ISBN 978-952-5500-78-3.

### Viitteet

1. ↑  Vahingoniloa Hommaforumilla: "Tuttavapiiri kusi sukassa" (STT) *Iltalehti*.  17.4.2011. Viitattu 18.4.2011.
2. 1 2  Maahanmuuttokriittinen Homma kokosi rivejään *Kaleva*.  28.2.2009. Viitattu 4.5.2014.
3. 1 2  Erään tutkimuksen historia *Yle uutiset*.  31.3.2010. Viitattu 4.5.2014.
4. ↑  Patentti- ja rekisterihallitus: Yhdistysnetti *yhdistysrekisteri.prh.fi*. Viitattu 13.9.2009.
5. ↑  Laki Hommaforumista *hommaforum.org*.  14.12.2008. Viitattu 8.12.2017.
6. ↑  Tunteet kävivät kuumana nettirasismin seminaarissa (STT) *Iltalehti*.  23.3.2010. Viitattu 24.3.2010.
7. ↑  Hannula, Milla: *Maassa maan tavalla. Maahanmuuttokritiikin lyhyt historia*, s. 147. Helsinki: Otava, 2011. ISBN 978-051-1-24871-2.
8. ↑  Populism i Norden *Agenda*. Viitattu 11.3.2021. (ruotsiksi)
9. ↑  Keskustelupalstan etusivu *hommaforum.org*. Viitattu 11.3.2021.
10. ↑  Suominen, Jaakko ym.: *Sosiaalisen median lyhyt historia*, s. 169–170. Helsinki: Gaudeamus, 2013. ISBN 978-952-495-313-9.
11. ↑  Laura Kettunen, Mari-Sanna Paukkeri: Tekoälyn hyödyntäminen vihapuheen seurannassa *julkaisut.valtioneuvosto.fi*.  22.4.2021. Viitattu 22.4.2021.
12. ↑  Jussila, Noora: Jyrki Kasvi chattaa tänään mamukriitikoiden kanssa *Vihreä lanka*.  2.6.2009. Viitattu 13.9.2009.
13. ↑  Kamaja, Mari: Sampo Terho sai äänensä Soinin moittimilta "propellipäiltä" (Internet Archive) *Aamulehti*.  8.6.2009. Viitattu 20.4.2014.
14. ↑  Hommatentit *Hommaforum*.  helmikuu 2010. Viitattu 24.2.2010.
15. ↑  Kurki-Suonio, Ossi: Hommaforumin perustaja: Tämä mättää Thorsissa *Uusi Suomi*.  6.2.2010. Viitattu 6.8.2010.
16. ↑  Leipola, Lasse: Joutsenpuolueesta tuli Muutos 2011 *Vihreä lanka*.  27.8.2009. Viitattu 13.9.2009.
17. ↑  Leipola, Lasse: Mamukriitikkojen Homma-foorumilla muhii uusi puolue *Vihreä lanka*.  26.8.2009. Viitattu 13.9.2009.
18. ↑  Vahti, Jukka: Soini ei usko Homma-foorumin liikehdinnän repivän perussuomalaisia *Vihreä Lanka*.  28.8.2009. Viitattu 13.9.2009.
19. ↑  Maahanmuuttokriitikot puuhaavat uutta puoluetta (Internet Archive) *Helsingin Sanomat*.  26.8.2009.
20. 1 2 3  Viljanmaa, Toni: Rasistien Homma-forum vai uuden politiikanteon pioneeri? (Internet Archive) *Aamulehti*.  29.4.2009.
21. ↑  Uutiset ja media *Hommaforum*.  17.9.2009. Viitattu 17.9.2009.
22. ↑  Kurki-Suonio, Ossi & Stenius, Anna-Maria: Halla-ahon innokkaita tukijoita poistettiin oikeussalista *Uusi Suomi*.  25.8.2009. Viitattu 19.9.2009.
23. ↑  Kiva Lending Team: Homma^^^ *kiva.org*. Viitattu 23.9.2021.
24. 1 2  Halla-aholaiset antavat mikrolainoja kehitysmaihin (Internet Archive) *Helsingin Sanomat*.  2.10.2009.
25. ↑  Mykkänen, Juhani: Köyhiltä rahat takaisin (Internet Archive) *Helsingin Sanomat*.  2.10.2009.
26. ↑  Rantanen, Miska: Yli puolet kiristäisi maahanmuuttoa *Helsingin Sanomat*.  31.3.2010. Viitattu 8.12.2017.
27. ↑  Rantanen, Miska: Maahanmuuttokriitikoiden Hommaforum suljettiin yöksi (Internet Archive) *Helsingin Sanomat*.  26.7.2010.
28. ↑  Hommaforum suljettiin Norja-keskustelun takia (Internet Archive) *Helsingin Sanomat*.  24.7.2011.
29. 1 2  Hommaforumista tutkintapyyntö: 15-vuotias koulutyttö haukuttiin aivopestyksi *Kansan uutiset*.  26.3.2012. Viitattu 8.12.2017.
30. ↑  Hommaforum piilotti helsinkiläistytön haukut *Kansan uutiset*.  26.3.2012. Viitattu 8.12.2017.
31. ↑  Halminen, Laura: Perussuomalaisten suosima Hommaforum-keskustelupalsta palvelunestohyökkäyksen kohteena *Helsingin Sanomat*.  13.7.2016. Viitattu 8.12.2017.
32. ↑  Kuukkanen, Tatu: Uusi vaihtoehto -ryhmä: Halla-ahon taustalla "epämääräisiä tahoja" *Yle uutiset*. Viitattu 14.8.2017.
33. ↑  Laitinen, Janne: Laaja reportaasi dramaattisesta puoluekokouksesta: "Halla-ahon ansiosta porukka hajoaa kuin pulun paska" *Yle uutiset*. Viitattu 14.8.2017.
34. ↑  Halla-aho aikoo valittaa oikeuden päätöksestä (Internet Archive) *Helsingin Sanomat*.  8.9.2009.
35. ↑  Rantanen, Miska: Käy tässä sitten asiallista keskustelua *Helsingin Sanomat*.  18.12.2008. Viitattu 8.12.2017.
36. ↑  Suurpää, Johanna: Vähemmistövaltuutettu Johanna Suurpään hommatentti 19.11 *Hommaforum*.  19.11.2009. Viitattu 25.11.2009.
37. ↑  Piraattipuolueen pj Pasi Palmulehto Hommatentissä pe 6.11. klo 19-21 *Hommaforum*.  6.11.2009. Viitattu 20.1.2010.
38. ↑  Ainasoja, Tuula: Kansalaisjournalismia verkossa (PDF) (sivu 23, Internet Archive) *Monitori*.  4/2009. Sisäasiainministeriö.
39. ↑  *Mitä Jussi Halla-aho tarkoittaa?*, s. 25–29.
40. ↑  *Mitä Jussi Halla-aho tarkoittaa?*, s. 38–39.
41. ↑  *Mitä Jussi Halla-aho tarkoittaa?*, s. 50–52.
42. ↑  *Mitä Jussi Halla-aho tarkoittaa?*, Maahanmuuttokriittinen sanasto.
43. ↑  Förbom, Jussi: *Hallan vaara. Merkintöjä maahanmuuton puhetavoista*, s. 167. Into-pamfletti. Helsinki: Like, 2010. ISBN 978-952-01-0517-4.
44. ↑  Hakanen, Yrjö: SKP boikotoi Hommaforumin vaalikonetta  21.3.2011. Suomen kommunistinen puolue. Viitattu 8.12.2017.
45. ↑  Mäkinen, Esa: Pamfletti nostaa Homma-forumin esikuvaksi avoimuudelle (Internet Archive) *Helsingin Sanomat*.  15.2.2011.
46. ↑  Aitamurto, Tanja & Heikka, Taneli & Kilpinen, Petteri & Posio, Matti: *Uusi kultakausi. Sinä ja me. Miten siirrämme yhdessä Suomen tulevaisuuteen, joka on jo täällä. Pamfletti*, s. 19. Helsinki: WSOY, 2011. ISBN 978-951-0-38141-0.
47. ↑  Jokinen, Thomas: Ääriliikkeet Suomessa 1990- ja 2000-luvuilla. Teoksessa Kullberg, Anssi (toim.): *Suomi, terrorismi, Supo. Koira, joka ei haukkunut. Miksi ja miten Suomi on välttynyt terroristisen toiminnan leviämiseltä?*, s. 225–249. Pohjautuu Suojelupoliisin ja puolustusministeriön tutkimushankkeeseen. Helsinki: WSOY, 2011. ISBN 978-951-0-38577-7.
48. ↑  Pelkonen, Linda: Tässäkö todellinen syy perussuomalaisten suosioon? "Avioerot" *Uusi Suomi*.  26.2.2013. Viitattu 24.3.2013.
49. ↑  Korhonen, Johanna: *Kymmenen polkua populismiin. Kuinka vaikenevasta Suomesta tuli äänekkään populismin pelikenttä*. Counterpoint, 2013. ISBN 978-0-9568225-9-8. Verkkojulkaisu (PDF) (viitattu 8.12.2017).
50. ↑  Från ord till handling, Turkkila! | nytid.fi *nytid.fi*.  29.7.2015. Viitattu 11.3.2021. (ruotsiksi)

Aiheesta muualla
----------------

* Hommaforum